ระฆังศุลกากร
ต้องเรียกว่ารับลูกเดินหน้าตามแนวคิดการปราบปรามคอร์รัปชั่น ล้างทุจริตในวงราชการจริงๆ ตามนโยบายของ พล.อ.ประยุทธ์ จันทร์โอชา นายกรัฐมนตรี ที่ชูเรื่องการบริหารราชการโปร่งใส
7 ต.ค. 2557

ต้องเรียกว่ารับลูกเดินหน้าตามแนวคิดการปราบปรามคอร์รัปชั่น ล้างทุจริตในวงราชการจริงๆ ตามนโยบายของ พล.อ.ประยุทธ์ จันทร์โอชา นายกรัฐมนตรี ที่ชูเรื่องการบริหารราชการโปร่งใส
ล่าสุด พี่อู้ “สมชัย สัจจพงษ์” อธิบดีกรมศุลกากร สั่งตั้งโครงการ “ระฆังศุลกากร” เป็นช่องทางร้องเรียนหากการติดต่อราชการไม่ได้รับความสะดวกและเป็นธรรมจากเจ้าหน้าที่ศุลกากร หรือพบความไม่โปร่งใส ไม่ว่าจะเป็นส่วนราชการระดับสำนักงานศุลกากร หรือด่านศุลกากรแห่งใด สามารถแจ้งได้ทันที
ที่เด็ดกว่านั้น ยังสั่งให้ศุลกากรทุกหน่วยงานติดตั้งป้ายประชาสัมพันธ์แจ้งชื่อ ตำแหน่ง และหมายเลขโทรศัพท์ของผู้บังคับบัญชาหรือผู้รับร้องเรียน ณ สถานที่นั้นๆ ไว้อย่างชัดเจน หากผู้บังคับบัญชายังแก้ไม่ได้ สามารถแจ้งเบาะแสต่อมายังกลุ่มคุ้มครองและส่งเสริมจริยธรรม เพื่อบันทึกข้อร้องเรียนและรายงานสายตรงต่ออธิบดีกรมศุลกากรต่อไป หรือโทรสายด่วนศุลกากร 1332 
งานนี้ต้องเรียกว่าจริงจังมากกับการลดคอร์รัปชั่น เพื่อให้สมกับคำว่า “ศุลกากรยุคใหม่ โปร่งใส ไร้คอร์รัปชั่น”
แต่กระดิ่งพ่อขุน เอ๊ย! ระฆังร้องทุกข์ที่ว่านี้จะได้ผลแค่ไหน ยังต้องรอดูกันต่อไป